ועדת הכלכלה, כנסת 20, פרוטוקול מספר 877, 2018-12-05 09:35

איתן כבל: בוקר טוב לכולכם, היום על סדר יומנו: תקנות שירותי הובלה (תיקון), התשע"ח-2018.

איתן כבל: אנחנו פותחים את היום בשיר.

איתן כבל: בוקר טוב, היום יום רביעי, כ"ז בכסלו, 5 בדצמבר, ערב נר רביעי של חנוכה.

איתן כבל: בשבת נקרא את פרשת מקץ.

איתן כבל: הבוקר אקריא את שירו של ישראל דדון "האדם הוא שבר".

איתן כבל: דדון, בן 30, נולד בקריית גת ובגיל צעיר עבר להתגורר במושב שדה תלמים, ליד שדרות.

איתן כבל: השתתף בערבי שירה של "ערס פואטיקה", מיסודה של עדי קיסר.

איתן כבל: שיריו פורסמו במדורי ספרות בעיתונים שונים ובכתבי עת לשירה ולספרות.

איתן כבל: ספר שיריו עתיד לצאת באמצע 2019.

איתן כבל: בַּנַּעֲלַיִם הַסְּרוּחוֹת יְדוּעוֹת הַדְּרָכִים הַלֵּאוֹת כְּמוֹ בְּגוּפִי הַמּוּתָשׁ הַבִּנְיָנִים עֲיֵפִים הַשְּׁתִיקָה שֶׁבַּשְּׁתִיקָה הַהַשְׁלָמָה שֶׁבַּבְּרִיחָה הַלֵּב הָרָצוּץ הַפַּחַד הַנּוֹרָא הָרָעָב...

איתן כבל: אֲבָל הַמִּלִּים אוֹתָן מִלִּים הַדְּרָכִים הֵם אוֹתָן דְּרָכִים הַקִּירוֹת הֵם אוֹתָם קִירוֹת רַק הַמָּוֶת הוּא חָדָשׁ לְבֵנִים מִתְפּוֹרְרוֹת בְּשַׁפִּירָא אֲנָשִׁים שֶׁנִּגְמְרָה לָהֶם מוֹלֶדֶת בּוֹנִים מֵחָדָשׁ אֶת שֶׁעָיַפְנוּ בּוֹ עַד שֶׁהַפָּרִיץ יַגִּיעַ יִקְנֶה אֶת הַפֵּרוֹת שָּׁמַטְנוּ מִיָּדֵינוּ כִּי לֹא הֶאֱמַנּוּ שֶׁיֵּשׁ בָּנוּ מִן הָאֱלֹהוּת אוֹ כִּי לֹא יָכֹלְנוּ אוֹ כִּי שָׁתַּקְנוּ אוֹ שֶׁמָּא נִלְחַמְנוּ יָתֵר עַל הַמִּדָּה פָּתַחְנוּ וּפָתַחְנוּ שָׁכַחְנוּ לִסְגֹּר שָׁכַחְנוּ לַחֲזֹר שָׁכַחְנוּ לִזְכֹּר סוֹד הַבְּרִיאָה בַּצִּמְצוּם וַאֲנַחְנוּ כְּמוֹ מְטֻמְטָמִים הֶאֱצַלְנוּ וְהִגְדַּלְנוּ אֲבָל הוּא יֵשֵׁב בַּמִּלִּים שֶׁלָּנוּ כְּמוֹ שֶׁיָּשַׁבְנוּ בְּמִלּוֹתֵיהֶם שֶׁל אֲחֵרִים וְיֹאכַל אֶת מְזוֹנֵנוּ בְּדִיּוּק כְּמוֹ שֶׁאָכַלְנוּ אֶת מְזוֹנָם וַאֲנִי אִישִׁית לֹא אוֹהֵב דַּיְסָה אֲנִי חוֹשֵׁב שֶׁאֲנִי אוֹהֵב בְּשָׂמִים שֶׁל אִשָּׁה בְּאוֹתָהּ מִדָּה שֶׁאֲנִי אוֹהֵב אֶת בְּשָׂמַי אֲנִי חוֹשֵׁב שֶׁאֲנִי אוֹהֵב לִמְחֹק מִלִּים בְּדִיּוּק בַּמִּדָּה שֶׁכָּתַבְתִּי אִם לֹא יוֹתֵר אֲבָל אֲנִי חַיָּב לִכְתֹּב כְּדֵי לִמְחֹק חַיָּב לִשְׁתֹּק כְּדֵי לִצְעֹק הַמֶּלֶךְ הוּא עָרֹם וְהַנְּתִינִים עֲרֻמִּים גַּם הֵם וְקֵבַת הֶהָמוֹן רֵיקָה וְהָאֹכֶל הוּא רֵיק וְהָאָדָם הוּא שֶׁבֶר וְכְּמוֹ שֶׁסַּבְתָּא הָיְתָה אוֹמֶרֶת לִפְנֵי שֵׁנָה מִי שֶיָּכׁל לִתְפּׁר בְּגָדִים שְׁקוּפִים יָכוֹל גַּם הוּא יוֹם אֶחָד לִשְׁלֹט בַּמַּמְלָכָה אָז אֲנִי חַיָּב לִמְחֹק חַיָּב לִכְתֹּב חַיָּב לִשְׁתֹּק חַיָּב לִחְיוֹת כְּדֵי לְשַׁלֵּם בַּדָּם שֶׁלִּי חוֹבוֹת חַיָּב לִחְיוֹת לַהֲרֹס לְשֵׁם הַהֲרִיסָה אֲנִי חַיָּב חַיָּב חַיָּב וְרַבָּאק שְׁתַחְרְרוּ לִי מֵהַחַיִּים קִיבִּינִימָט אֵין לִי כֹּחַ הַגַּלְגַּל הוּא אוֹתוֹ גַּלְגַּל רַק הַזִּכָּרוֹן שׁוֹנֶה רַק הַמָּוֶת הוּא חָדָשׁ אַתָּה נַוָּד בָּא לִרְגָעִים וְהוֹלֵךְ זֶה גַּם רֶגַע אֶחָד וואו, זה שיר מלא.

איתן כבל: מלא.

איתן כבל: מי מציג את התקנות?

איתן כבל: בבקשה, גברתי.

סיגלית ברקאי: אני סיגלתי ברקאי, ממשרד התחבורה.

איתן כבל: אני רק אזכיר שב-5 בפברואר 2018 התקיים דיון והייתה מחלוקת בין משרדי הממשלה.

איתן כבל: אני מקווה שהיה לכם מספיק זמן לפתור אותה.

סיגלית ברקאי: בהמשך לדיון ההוא אנחנו ערכנו שיחות ודיונים עם המשטרה ועם כלל החברות והגענו להסכמה לגבי אופן ההסדרה.

סיגלית ברקאי: הדרישה של המשטרה הייתה להחיל את חוק הסדרת הביטחון והאבטחה שלפיו, והגענו להסדר שנותן את אותה תוצאה רק בלי צורך לכלול את חוק הסדרת הביטחון, שלגישתנו אינו מתאים להיכלל בתוך החוק הזה.

סיגלית ברקאי: אני אקריא את הנוסח המוצע.

איתי עצמון: זה מחייב הסבר לגבי כל אחד מהפרטים וסוגי הרישיונות.

איתן כבל: דיברנו משהו על המגזר הערבי.

איתן כבל: זה בדיון הזה?

לאה ורון: לא, זה על המכלים של הגפ"ם.

איתן כבל: אוקיי.

סיגלית ברקאי: הפרטים שמפורטים בתקנה הזאת מתייחסים לפרטי רישוי שונים שניתנים בנוגע לדלקים.

סיגלית ברקאי: 2.2ב זה בית זיקוק; 2.

סיגלית ברקאי: 2ד זה אחסון בכמויות שמפורטות בתקנות שירותי רישוי (אטחסנת נפט), התשל"ז-1976; 2.2ה זה מסופי דלקים; ו-2.2 ז זה חניון למכליות דלק, שכבר היום קיים בתקנות.

איתן כבל: יקירה, את מביאה לי פה תקנות, אני מבקש שתגידי לי מה אמור לקרות אחרי שנאשר אותן.

איתי עצמון: ומה השוני לעומת המצב המשפטי הקיים.

סיגלית ברקאי: אני אסביר.

סיגלית ברקאי: היום התקנות קובעות שרישיון מוביל יינתן רק לרכב שחונה בחניון שניתן לו אישור לחניות למכליות דלק לפי פרט 2.2ז לרישוי עסקים.

סיגלית ברקאי: מכיוון שאנחנו מבינים היום שגם אין הרבה חניונים כאלה וגם שזה לא כולל את כל החניונים - - -

איתן כבל: אני אעזור לך.

איתן כבל: אני נזכרתי בכל התהליך.

איתן כבל: העניין הוא של מיקומי חניונים למשאיות שמובילות את הדלק.

איתן כבל: אני אזכיר שהייתה בעיה בעניין החניונים, במעברים.

איתן כבל: הייתה איזו בעיה מאוד גדולה שלא הצלחנו לתת לא את המענה.

גבי בן הרוש: יש בעיה בכל הארץ.

איתן כבל: אני יודע שיש מחסור ויש בעיה.

איתן כבל: ליד תחנות דלק, נדמה לי, היה איזה אלמנט שביקשנו שתלכו ותבדקו אותו.

גבי בן הרוש: נכון.

גבי בן הרוש: סיכמת בוועדה שנשב עם כל הגופים ונבוא עם תיקונים.

איתן כבל: נכון.

איתן כבל: אבל תציג את עצמך.

גבי בן הרוש: גבי בן הרוש, יושב-ראש מועצת המובילים.

סיגלית ברקאי: אנחנו דווקא נתבקשנו לא - - -

איתן כבל: לא, לא, זה היה בדיון פה.

איתן כבל: אני זוכר שהייתה איזו בעיה - - -

טל מישר: היו באותו שני דיונים לדעתי.

טל מישר: אנחנו הגענו לדיון הזה, ולפני כן אתם בדיוק סיימתם דיון בנושא אחר, דיון שנגע בנושא של תנועה של מכליות מסוכנות.

טל מישר: אבל אלה שני דיונים נפרדים, וזה לא הדיון הזה.

איתן כבל: יכול להיות.

איתן כבל: אז בואי תגידי מה את רוצה.

סיגלית ברקאי: מה שאנחנו אומרים בתיקון הזה זה שמספר המקומות לחניה יורחב כך שרישיון המוביל יינתן גם אם הרכב יחנה במקומות שנותנים את מה שפירטנו קודם, כלומר, מקומות שמנפקים דלקים.

סיגלית ברקאי: מבחינתנו כל המקומות האלה מאפשרים מקום שהוא מוסדר, מרושיין ומאובטח בצורה שתגן כראוי על אותן משאיות במקרה שנשארו להן דלקים או כל מיני דברים שהם מובילים.

איתן כבל: אני לא הבנתי כלום.

בני אביעד: אני בני אביעד, ממשרד התחבורה.

בני אביעד: אני מנהל התחום הזה.

בני אביעד: הסיפור כאן הוא מאוד פשוט.

בני אביעד: נקבע כאן לפני שנתיים וחצי הנושא של הדרישות לגבי מכליות שמובילות דלק מבחינת החניונים והדרישה של רישוי עסקים.

בני אביעד: לאור המצוקה הכל כך חריפה של החניונים, הועלתה הסוגיה של לעשות את זה גם באתרי פי גלילות, שהם מאובטחים ומוגנים.

איתן כבל: תאמיני לי, גברתי, אני זוכר היטב.

איתן כבל: כשהוא הזכיר את פי גלילות נזכרתי בדיוק בעניין.

איתן כבל: הייתה שם בעיה מבחינת האם יש מקום או אין מקום.

איתן כבל: אני זוכר את ה - - -

קרן גול: כבוד היושב-ראש, לא זאת הייתה הסוגיה.

קרן גול: אני קרן, ממכון האנרגיה.

קרן גול: הסוגיה הייתה שעד היום מכליות כביש שמובילות חומרים מסוכנים – דלקים לצורך העניין – כל חונות במסופים.

קרן גול: כל מה שהיה צריך זה להסדיר את זה שהם יוכלו כן לחנות - - -

איתן כבל: זה גם היה, אבל זה לא מה שאני מתכוון.

קרן גול: על זה היה הדיון.

קרן גול: אלה התקנות.

גבי בן הרוש: לא, צודק היושב-ראש, זה היה הדיון - - -

איתן כבל: לא משנה.

איתן כבל: גבי, בבקשה.

לאה ורון: אולי שבכל זאת יציג קצת נתונים – בכמה מכליות מדובר, באילו שעות וכו'.

לאה ורון: תפרוס את הנושא בפני הוועדה.

איתן כבל: תכף נרחיב.

איתן כבל: גבי, דבר.

גבי בן הרוש: אדוני היושב-ראש, אנחנו עובדים על פי חוק תקנות שירותי הובלה מ-2001.

גבי בן הרוש: החוק מחייב אותנו לגבי הובלת חומרים מסוכנים.

גבי בן הרוש: מבחינתי מכלית דלק ומכלית גז זה אותו דבר ואפילו יותר מסוכן.

גבי בן הרוש: על פי התקנות אנחנו מחויבים לחנות במרחק של 400 מטר משטח מגורים.

גבי בן הרוש: עד פה בסדר – ככה נהגנו וככה קיבלנו את הרישיון השנתי כל שנה.

גבי בן הרוש: גברתי, שאלת לגבי הכמות.

גבי בן הרוש: יש כ-15,000 משאיות במדינת ישראל שמובילות חומרים מסוכנים, ובני, תקן אותי אם אני טועה.

בני אביעד: 11,700.

גבי בן הרוש: אוקיי.

גבי בן הרוש: אז מה אנחנו רוצים בעצם בתקנה הזאת?

גבי בן הרוש: במכליות הדלק שחונות ריקות אחרי יום העבודה – חלק יש להן הסדר שהן שייכות לחברות הדלק והן חונות במתקני התדלוק.

גבי בן הרוש: ו - - -

איתן כבל: צודק.

איתן כבל: בדיוק על זה דיברנו.

גבי בן הרוש: יופי.

גבי בן הרוש: ומה אני העליתי אז?

גבי בן הרוש: יש חברים שיש להם שתיים-שלוש מכליות – מה עושים איתן?

גבי בן הרוש: עכשיו, אני מקבל טלפונים מכל הארץ – מבאר שבע, מירושלים וכו'.

גבי בן הרוש: המסכנים האלה באו למשרד התחבורה לחדש את הרישיון, ואמרו להם "לא, תביאו רישיון עסק".

גבי בן הרוש: אבל מאיפה הוא יביא רישיון עסק?

גבי בן הרוש: הרי המגרש לא שלו.

גבי בן הרוש: והוא כן חנה במקום מוסדר, עם מצלמות ועם הכול.

גבי בן הרוש: דרך אגב, גם הביטוח מחייב אותנו לחנות במגרשים מוסדרים.

גבי בן הרוש: עכשיו, מה אבסורד בתקנה הזו?

גבי בן הרוש: היא מתייחסת למכליות דלק בלבד.

גבי בן הרוש: לא לגז, לא לחומר נפץ, לא לברום וכו'.

גבי בן הרוש: אבל רגע, מה, לכל השאר מותר לחנות בלי רישיון עסק?

קרן גול: הם חונים בחניונים מוסדרים.

גבי בן הרוש: הם לא חונים, גברתי.

גבי בן הרוש: אני מדבר על מה שמשרד התחבורה שלח את המובילים שלי להביא.

גבי בן הרוש: רישיון עסק.

לאה ורון: לשם מה רישיון העסק?

גבי בן הרוש: לחניון אין רישיון עסק.

גבי בן הרוש: הלכו אותם החברים - - -

לאה ורון: כלומר, רישיון עסק לחניון?

גבי בן הרוש: כן.

גבי בן הרוש: המסכנים האלה הלכו לעיריות בשם החניונים וביקשו להסדיר רישיון עסק.

גבי בן הרוש: שאלו אותם "מי אתם?

גבי בן הרוש: אתם בעלי המגרש?

גבי בן הרוש: לא? לא מדברים איתך".

גבי בן הרוש: הם חזרו לחניון, והחניון אומר "מה אתה רוצה מהחיים שלי?

גבי בן הרוש: איזה רישיון עסק בראש שלך?

גבי בן הרוש: תעזוב אותי".

גבי בן הרוש: זאת אומרת, הרשויות במדינה לא קיבלו הנחיה משירותי הביטחון והאחרים; משרד הפנים היה מעורב רק בחלק מהדברים; ורק אנחנו נשארנו עכשיו עם מכליות דלק – אחרי השקעה של מיליון בכל יחידה כזאת – עומדות בחוסר תעסוקה, כי לא נותנים להם רישיון הפעלה.

גבי בן הרוש: וזה ככה בבאר שבע, בירושלים, בטבריה.

גבי בן הרוש: שלחתי את האנשים לרשויות להראות שהרשויות לא מוצאות פתרון, לא אנחנו.

גבי בן הרוש: עכשיו, אנחנו חונים תמורת תשלום, עם הסדר.

גבי בן הרוש: ואדוני, נתתי לך את הדוגמה הכי טובה.

גבי בן הרוש: היו לי מאבקים קשים עם עיריית אשדוד במשך שנים.

גבי בן הרוש: אילצתי אותם להקים 140 דונם חניון מוסדר מחוץ לאשדוד – והיום ראש העיר מברך אותי.

גבי בן הרוש: למה?

גבי בן הרוש: כי אין אוטובוסים ומשאיות בתוך העיר, והקימו חברה כלכלית ואנחנו חונים מחוץ לעיר, באזור תעשייה, ומשלמים מינוי חודשי, וזה טוב לכולם.

גבי בן הרוש: אבל פה, בעניין הזה, משרד התחבורה השאיר את האנשים חשופים, וזו פגיעה בחופש העיסוק.

גבי בן הרוש: תודה.

איתן כבל: בני, בבקשה.

בני אביעד: התמונה היא נורא פשוטה.

בני אביעד: לגבי השאלה כמה כלים ישנם, נבהיר שבמדינת ישראל יש היום בסך הכול 1,650 מכליות מכל הסוגים – גם של דלק, גם של גז, גם של כימיקלים.

בני אביעד: הנושא שנקבע בזמנו, נעשה בעקבות הנושא של ביטול צו הפיקוח של הובלת הדלק.

בני אביעד: אבל אנחנו כן היינו רוצים – וגם דיברנו עם גבי – לגבי כל אותם כלים שמובילים חומרים מסוכנים דרך קבע - - -

לאה ורון: רגע, אני לא מבינה – קודם נקבת במספר של 11,700 משאיות שמובילות חומרים מסוכנים.

לאה ורון: אז מתוכן 1,650 הן מכליות?

בני אביעד: ל-11,700 יש היתר להובלת חומרים מסוכנים.

בני אביעד: מתוכם 1,650 הן מכליות מכל הסוגים.

בני אביעד: כל השאר אלה רכבים שיש להם היתר להובלת חומרים מסוכנים.

בני אביעד: בדרך כלל הם לא מובילים חומרים מסוכנים, הם יכולים להוביל מה שהם רוצים, אבל יש להם היתר להובלת חומרים מסוכנים.

בני אביעד: בשלב הראשון הכוונה היא להתעסק רק בנושא של המכליות.

גבי בן הרוש: מה שהוא אומר במילים אחרות זה ש-10,000 משאיות שמובילות חומרים מסוכנים לא מחויבים בחוק רישוי עסק – שזה האבסורד.

גבי בן הרוש: אז מכליות ריקות אחרי יום עבודה – אליהן אתה בא עם רישיון עסק?

גבי בן הרוש: זאת בעוד שמכליות מלאות בחומרים מסוכנים, גז ואחרים, יכולות לחנות במגרשים ציבוריים חופשי?

איתן כבל: אדוני, בבקשה.

דוד כהן צדק: שמי דוד כהן צדק, אני נציג מינהל הדלק במשרד האנרגיה.

דוד כהן צדק: הנושא שנדון פה הוא נושא של חומרים מסוכנים.

דוד כהן צדק: דלק וגפ"ם לא מוגדרים חומר מסוכן לעניין זה, ולכן צריך להחריג אותם מכל התהליך של הרישוי ורישוי עסקים לחומרים מסוכנים.

איתן כבל: היה לכם עשרה חודשים להסדיר את זה איתם, אז למה אני צריך להיכנס לזה?

דוד כהן צדק: כי זה נושא שעלה גם בדיון הקודם.

איתן כבל: אבל אני שלחתי אתכם לשבת על זה.

איתן כבל: הפסקתי את הדיון בדיוק כשהבנתי שאין תיאום.

סיגלית ברקאי: לא, לא, הנוסח הזה אושר על ידי המשרד להגנת הסביבה, כולל התיקון ששלחתי לכם, ואני לא יודעת למה נציג האנרגיה אומר משהו אחר.

סיגלית ברקאי: יש לי אישור של היועץ המשפטי מפורש של המשרד שלהם.

סיגלית ברקאי: יש לי אישור של המנכ"ל שלהם.

דוד כהן צדק: אבל זה לא בהגדרה של חומר מסוכן.

דוד כהן צדק: זה לא חומר מסוכן.

איתן כבל: אני מקריא מתוך הפרוטוקול: אתם תשבו ביניכם, תעשו את כל התיקונים, תתווכחו ביניכם, ותביאו לי משהו מוסכם ומוסדר.

סיגלית ברקאי: אנחנו ישבנו על זה ושוחחנו איתם.

איתן כבל: ומה לגבי מינהל הדלק?

סיגלית ברקאי: אנחנו ישבנו עם המשרד להגנת הסביבה ותיאמנו - - -

דוד כהן צדק: חבר הכנסת כבל, יש הבחנה בין גפ"ם לבין דלק.

דוד כהן צדק: אני עכשיו מייצג את התמונה של מכליות הדלק ולא של הגפ"ם.

דוד כהן צדק: בגפ"ם, אם המכל ריק בשעות הלילה, יש כאן סוגיה של אווירה נפיצה, שיכול להיות אירוע של פיצוץ, שאז הנזק במכל ריק הוא יותר גדול מאשר נזק במכל מלא.

דוד כהן צדק: לכן הסוגיה של חניון לילה היא סוגיה נפרדת.

דוד כהן צדק: בדלק זה שונה:

דוד כהן צדק: אם מכל הדלק ריק, אין סוגיה של חומר מסוכן.

דוד כהן צדק: ולכן - - -

איתן כבל: רגע, אני רוצה להעיר לכולכם הערה: אתם משוחחים עם עצמכם; אתם מסבירים לעצמכם.

איתן כבל: אתם יושבים פה כאילו זה תחום עיסוקנו כל היום ורק חיכיתי לדיון על התחום הזה.

איתן כבל: אם לא יודעים להסביר את זה בצורה ברורה ובשפת בני אדם, אז יש פה בעיה.

איתן כבל: וכבר שלחתי אתכם להתאמן על זה עשרה חודשים, כבר יכולתם לעשות את זה מכל הכיוונים.

איתן כבל: אבל אני מוכרח לומר לכם שעד לרגע זה אני לא מבין מה אתם רוצים מחיי.

גבי בן הרוש: אתה צודק.

גבי בן הרוש: אף אחד לא דיבר איתנו.

דוד כהן צדק: אני אסביר מה הצורך.

דוד כהן צדק: בפועל, לפי הראייה שלנו, יש מחסור גדול בחניונים למכליות דלק, ולכן אנחנו נמצאים פה היום – כדי לדרוש את היכולת של חברות הדלק - - -

איתן כבל: התקנות האלה בסדר?

דוד כהן צדק: מבחינתנו הן מקובלות.

איתן כבל: אז מה אתה נותן לי הרצאה?

דוד כהן צדק: אני רק אומר שהסוגיות שלהן לא רלוונטיות לנושא של הדלק.

גבי בן הרוש: אז אתה אומר שזה בסדר?

טל מישר: לא, הוא אומר שלא היה צריך את זה, אבל הוא חי בסדר גם איתן.

גבי בן הרוש: תחליט, התקנות מדברות שחייבים - - -

איתן כבל: סליחה, אני לא הבנתי, זה בסדר או לא בסדר?

דוד כהן צדק: זה בסדר, אני רק לא הבנתי למה היה צריך את כל הדיון המקדים ואת כל התנהלות הזאת של עשרה חודשים, כי בהגדרה זה לא חומר מסוכן.

איתן כבל: טוב, בואו נתקדם.

איתן כבל: יקירי, בבקשה.

תומר חזות: בוקר טוב, אני תומר חזות, מהלשכה המשפטית ברשות הכבאות.

תומר חזות: אנחנו לא מתנגדים לתקנות, אנחנו מברכים עליהן ונראה לנו שהן עונות על צורך אמיתי.

תומר חזות: ובכל זאת, על מנת שלא נבוא לברך ונימצא מקללים, אנחנו חוששים שאם נאפשר למכליות לחנות בשלושה פרטי רישוי נוספים, ייתכן שניאלץ להחמיר את דרישות - - -

איתן כבל: אני אומר לשתי המכובדות כאן, אני זוכר בדיוק את הבעיות - - -

טל מישר: אבל הכול כבר סגור איתם.

תומר חזות: הגענו לפתרון, אדוני, תן לי לסיים בבקשה.

תומר חזות: הגענו לפתרון גם איתן וגם עם משרד התחבורה.

תומר חזות: על מנת שלא נצטרך להוסיף רגולציה לאותם מקומות, אנשי המקצוע ברשות הכבאות התגייסו והגענו להסכמה גם עם משרד התחבורה וגם עם חברות הדלקים שהחניה תהיה חניה לא מקורה.

תומר חזות: במקרה זה נוכל שלא להוסיף דרישות רגולטוריות של סידורי כבאות.

איתן כבל: זה כתוב בתקנות עכשיו?

תומר חזות: לא.

תומר חזות: אנחנו נבקש להוסיף את המילים "שאינו מקורה" לסעיף 7(א1).

תומר חזות: הגענו להסכמה בנושא גם עם משרד התחבורה וגם עם חברות הדלקים, וגם את המשטרה עדכנו בנושא.

איתי עצמון: למה הנושא הזה עולה עכשיו?

איתי עצמון: הנוסח נשלח לפני חודשיים והדיון היה בפברואר, אז למה רק עכשיו אתה מעלה את הבקשה הזאת?

תומר חזות: הנוסח של התקנות הגיע אלינו לראשונה שלשום, אני לא יודע להסביר למה.

איתי עצמון: הוא גם פורסם באתר הוועדה.

לאה ורון: למה העברתם להם רק שלשום את הנוסח?

סיגלית ברקאי: לא העברנו להם רק שלשום את הנוסח.

סיגלית ברקאי: תראו, צריך להבין שיש כרגע בעיה מבחינת התקנות.

סיגלית ברקאי: כרגע התקנות קובעות שמכליות כמעט ולא יכולות לקבל רישיון מוביל, כי הן לא יכולות לחנות בשום מקום.

סיגלית ברקאי: אנחנו כן מנסים להרחיב את זה כמה שניתן ולמצוא להן פתרון.

סיגלית ברקאי: אבל עדיין, ה"כמה שניתן" צריך להיות מוגבל; זה לא יכול להיות בכל חניון, כי יש פה עדיין סכנה בטיחותית לרכב ולסביבה.

סיגלית ברקאי: אבל כן צריך למצוא מקומות שיש בהם אי-אלו הסדרים - - -

איתן כבל: אז איך התקנות מקדמות אותנו?

סיגלית ברקאי: התקנות מוסיפות את כל המקומות שהיום כן חלים עליהם הסדרים שמותאמים לדלקים, כלומר, הסדרי ביטחון ואבטחה שמוסדרים לדלקים.

סיגלית ברקאי: וזה מה שיאפשר שלא תחנה מכלית דלק ליד בתים של אנשים.

איתן כבל: אז מה בעצם התיקון?

לאה ורון: אני מבינה שאתם הולכים להציע שהחניה תהיה בבתי הזיקוק ובמסופי דלקים.

לאה ורון: באתם איתם בדברים?

לאה ורון: יש איזשהו סיכום?

סיגלית ברקאי: כן.

איתן כבל: זה מה שהוא אמר.

איתן כבל: שלפני שלושה ימים הגיעו להבנה.

קרן גול: לא, לא, אנחנו המסופים.

לאה ורון: יש שם מקומות?

לאה ורון: אתם יודעים כמה מקומות?

לאה ורון: אתם יודעים באיזו עלות זה כרוך?

לאה ורון: ספרו לוועדה.

גבי בן הרוש: מי יחנה שם?

לאה ורון: המכליות שלכם.

גבי בן הרוש: לא, אין להם מקום, הם לא נותנים להן להיכנס.

גבי בן הרוש: על זה אני מדבר.

גבי בן הרוש: בבאר שבע אין חניה, בירושלים אין חניה, במודיעין אין חניה, בראשון לציון אין חניה, אז רבותיי, על מה אתם מדברים?

גבי בן הרוש: מה זה מסופי דלקים?

גבי בן הרוש: אני מדבר על אנשים עם מכליות דלק שלא שייכות לחברות הדלק.

גבי בן הרוש: מה קורה איתם?

סיגלית ברקאי: הם יצטרכו להסדיר חניה במקום שאפשר - - -

גבי בן הרוש: אבל איפה?

דוד כוכבא: במסופים יחנו רק הרכבים האורגניים של חברות הדלק.

איתן כבל: חבר'ה, לא נעים לי להגיד אבל אנחנו חוזרים אחורה כאילו אנחנו בדיון הראשון.

דוד כוכבא: כי לא קרה כלום בעצם.

טל מישר: אני עורכת דין טל מישר, אני מייצגת את דלק פי גלילות.

טל מישר: אני חושבת שיש שתי סוגיות נפרדות.

טל מישר: התיקון שמובא כאן בפני הוועדה הנכבדה נועד לפתור בעיה אחת – הבעיה שנוצרה בתקנות הקודמות, שכדי לקבל רישיון מוביל היה צריך להציג רישיון עסק לחניית מכליות; רישיון עסק שלא היה קיים עד כה.

טל מישר: זאת כאשר מסופי הדלק – בין השאר של פי גלילות, אבל גם של בתי הזיקוק וגם של חברות אחרות – כפופים כבר היום להוראות בטיחות קפדניות יותר ממה שנדרש בחניון מכליות, גם מבחינת כבאות, גם מבחינת המשטרה ומכל בחינה שהיא.

טל מישר: האינטרס הציבורי הוא לאפשר שם קודם כול שתחנינה מכליות מבלי שיידרש רישוי נוסף, כי הרי אנחנו לא רוצים להגביר את הרישוי אלא רק להבטיח את הבטיחות.

טל מישר: את זה התיקון שמובא היום בפני הוועדה הנכבדה בא להסדיר.

טל מישר: נדמה לי, ממה שאני שומעת כאן, שיש סוגיה נוספת, חשובה לא פחות, אבל שונה.

איתן כבל: אבל היא לא לתקנה הזאת.

טל מישר: נכון, היא לא לתקנות האלה.

טל מישר: זו בעיה שצריך לפתור אותה, אולי בחיבור של מינהל הדלק עם משרד התחבורה.

טל מישר: מינהל הדלק אומר פה שחניות של דלק בכלל לא צריכות את האבטחה הקפדנית הזאת, אז שישבו ויפתרו את הבעיה של המכליות הרבות שאולי לא תמצאנה פתרון במסופים.

איתן כבל: תודה, גברתי.

איתן כבל: אדוני, בבקשה.

מוטי מאירי: אני מוטי מאירי, מחטיבת האבטחה, מדור תשתיות.

מוטי מאירי: למעשה מסופי הדלק והחניונים בהם, כמו פי גלילות ובתי הזיקוק, מונחים על ידי חוק הסדרת הביטחון בגופים ציבוריים ועל ידנו.

מוטי מאירי: אנחנו מפקחים עליהם ואנחנו אלה שנותנים להם את ההנחיות.

מוטי מאירי: הנחיות האבטחה שלנו מטעם חוק הסדרת הביטחון גוברות ועולות בכמה מונים על ההנחיות של רישוי עסקים, וזה רק לטובה.

מוטי מאירי: כך שהיום, ברגע שמגיע מישהו ומבקש רישיון עסק ממקום שמונחה על ידי חוק הסדרת הביטחון – באותה בקשה לרישיון העסק נרשם בהערות של משטרת ישראל כממליצה שהנ"ל מונחה על ידי חטיבת האבטחה תחת חוק הסדרת הביטחון, וזה מקנה לו למעשה את אישור רישיון העסק מטעם משטרת ישראל.

מוטי מאירי: זאת אומרת שזה חוסך ממנו את כל הדרישות והדברים הנוספים.

מוטי מאירי: לכן לא צריכה להיות שום בעיה לאשר לאותן מכליות להיכנס לאותם חניונים, כי הם מאובטחים 24/7 גם טכנולוגית, גם פיזית על ידי מאבטח מוכשר, וגם על ידי הדרישות של משטרת ישראל.

מוטי מאירי: לכן לא צריכה להיות שום בעיה להכניס את המכליות בחניונים האלה.

איתן כבל: אוקיי.

גבי בן הרוש: מה התשובה לחניונים, אדוני היושב-ראש?

איתן כבל: אבל היא אומרת שזה לא התיקון הזה.

גבי בן הרוש: אבל אנחנו נופלים לתיקון הזה.

גבי בן הרוש: הם לא מחדשים היום רישיונות לנהגים.

טל מישר: זה לא גורע ממך.

טל מישר: אומנם אתה רוצה להוסיף על זה, אבל התיקון הזה לא מפריע לך, הוא לא מזיק לך, תן לו לעבור.

איתן כבל: תקשיב, הבנו את העניין, וכפי שאדוני מציג בפנינו, יש פה בעיה הרבה יותר גדולה.

איתן כבל: התיקון כאן הוא איזשהו עניין טכני כמעט לחלוטין, ואולי הוא לא מוסיף יותר מדי, אבל הוא גם לא גורע.

איתן כבל: אבל בשורה התחתונה יש פה בעיה שצריך לתת עליה את הדעת.

איתן כבל: יש מישהו שרוצה להעיר הערה נוספת?

גבי בן הרוש: אני, אדוני.

איתן כבל: אבל לגבי התקנות.

גבי בן הרוש: לגבי התקנות.

גבי בן הרוש: מה שאמר משרד התחבורה – זה אומר הכול.

גבי בן הרוש: כולנו בעד ביטחון ואיכות הסביבה, אין על זה ויכוח.

גבי בן הרוש: אבל 10,000 משאיות בעצם לא עומדות בקטגוריה שלכם וחונות איפה שהן רוצות.

איתן כבל: אבל זה לא התקנות האלה.

גבי בן הרוש: אבל אני חוזר לתקנות כי אין לי ברירה.

גבי בן הרוש: אדוני היושב-ראש, אותם נהגי מכליות - - -

איתן כבל: תקשיב, הבנתי, אתה מעלה פה בעיה.

איתן כבל: באמת יש פה בעיות נוספות שצריך לתת עליהן את הדעת, אבל בוא תן לי קודם כול לאשר את התקנות האלה כפי שהן מובאות.

גבי בן הרוש: אדוני, הסתייגות אחת קטנה.

גבי בן הרוש: התקנות האלה הן בסדר, אבל הרשויות במדינה – המועצות והעיריות – לא יודעות עליהן ולא מאשרות רישיון עסק.

גבי בן הרוש: זאת אומרת, יש תקנה אבל אין עם מה ליישם אותה.

איתן כבל: הבנתי.

איתן כבל: מה עוד צריך לקרוא בתיקון?

איתי עצמון: הוקראה רק תקנה 1, וגם התבקש תיקון על ידי נציג רשות הכבאות וביקשתי להבין מה התיקון בנוסח.

סיגלית ברקאי: ממה שאנחנו מבינים, התיקון הוא זה: "אם התקנה היא לעניין רישיון מוביל כאמור בתקנת משנה (א) להובלת דלק, המפקח לא ייתן רישיון כאמור ולא יחדשו אלא אם כן לרשות המבקש מקום חניה מתאים" – וצריך להוסיף אחרי "מתאים": "שאינו מקורה".

איתן כבל: אוקיי.

איתן כבל: תקראי את תקנה 2.

סיגלית ברקאי: מדובר למעשה בתיקון משלים לתיקון שנעשה לפני מספר שנים, ששינו את דרגות הרישיון כך שנוצר מצב שאנשים היו עם רישיונות פחותים יותר ויכלו לקבל את האישור.

סיגלית ברקאי: התיקון הזה בא להסדיר את דרגות רישיון הנהיגה הנדרשות.

סיגלית ברקאי: הוא לא חל רטרואקטיבי ולא משפיע על בעלי רישיונות היום.

איתי עצמון: רציתי לשאול האם אתם ערוכים ליישם את התקנות האלה מיום פרסומן ברשומות, או שיש צורך לקבוע מועד תחילה נדחה?

סיגלית ברקאי: אפשר מיום הפרסום.

איתן כבל: אדוני, בבקשה.

גבי בן הרוש: לגבי תקנה 24, נכון ששונו התקנות – פעם היה 4 טון ו-15 טון והיום זה 1C, C ו-E.

גבי בן הרוש: מה שמפריע לנו שם זה שיש תקופה של שלוש שנים של ותק לרישיון.

גבי בן הרוש: כלומר, לא נהיגה בפועל, אלא רק - - -

איתן כבל: אבל זה לא הסעיף הזה.

גבי בן הרוש: כן, זה מופיע בתקנה.

איתי עצמון: אבל את זה מבקש המשרד לתקן.

גבי בן הרוש: את התקופה של הרישיון?

גבי בן הרוש: לא.

איתי עצמון: אני קורא מתוך תקנה 24(2) הקיימת: בידו רישיון נהיגה לפי תקנה 178 לתקנות התעבורה במשך שלוש שנים לפחות שקדמו להגשת בקשתו להסמכה.

איתי עצמון: התיקון המוצע כאן הוא למחוק את הפסקה הזו ולומר במקומה: בידו רישיון נהיגה דרגה B.

גבי בן הרוש: וזה ללא השלוש שנים?

סיגלית ברקאי: כן, זה בלי השלוש שנים.

גבי בן הרוש: בסדר גמור.

איתן כבל: עוד הערות?

איתן כבל: בעד התקנות בכפוף לשינויים שנאמרו לפרוטוקול – 1

איתן כבל: נמנעים – אין

איתן כבל: אני מאשר את התקנות, כולל התוספות של רשות הכבאות.

איתן כבל: אבל אני רוצה לומר לכם שדעתי איננה נוחה מהמצב, לפחות לפי איך שגבי בן הרוש מציג אותו.

איתן כבל: גבי, אני מבקש שתוציא לי פנייה מסודרת איך אתה רואה בעיניך את המציאות של משאיות שמובילות חומרים מסוכנים.

איתן כבל: אני צריך לדעת לפנות לגורמים שזה תפקידם, כדי לנסות להתחיל לתת פתרונות.

איתן כבל: זה עניין שכל הרשויות מתחבטות בו, וצריך לתת את הדעת על העניין הזה.

איתן כבל: יכול להיות שאולי אפילו צריך לפנות למשרד הפנים בכל מה שנוגע לרישוי עסקים וכו'.

איתן כבל: אני יודע שהיום יש חובה בכל רשות מקומית להקצות מקום למשאיות.

איתן כבל: היום בכל רשות מקומית, חלק מהאג'נדה שצריכה להיות, היא שזה מחוץ לעיר, כי זה גם גורם מזהם.

גבי בן הרוש: אדוני, אני הוצאתי מכתב לראש הממשלה וגם אתה מכותב עליו.

גבי בן הרוש: אדוני, השלב הבא שלי זה בג"ץ וצווי מניעה נגד המדינה.

גבי בן הרוש: אמרת משפט אחד שהוא לא מתקיים במדינת ישראל: הרשויות – וכל הגופים האחרים שמקשים ברגולציה – זה לא מעניין אותן בכלל.

גבי בן הרוש: קח את חיפה, שבה אני גר: אלפי משאיות חונות במדרכות ובכל מיני מקומות.

גבי בן הרוש: אני מנסה להסדיר את זה שנים עם ראשי הערים, יונה יהב וכולם.

גבי בן הרוש: להסדיר את זה כך שזה יהיה במקום מוסדר מחוץ לעיר, כדי למנוע זיהום אוויר ולשפר את איכות החיים.

גבי בן הרוש: כי גם מתקשרים שכנים ומתלוננים שהעירו אותם בארבע בבוקר.

גבי בן הרוש: אבל הרשויות לא מודעות לזה, ומשרד התחבורה אדיש.

גבי בן הרוש: לא יצאה שום הנחיה בעניין, לא במפקח על התעבורה ולא במשרד הפנים.

גבי בן הרוש: ישבנו לדיונים במשך שנים, ואין פתרון לזה.

גבי בן הרוש: יותר מזה – אדוני, דיברת על חומרים מסוכנים?

גבי בן הרוש: בחוברת של השוטרים יש את התקנות של חומרים מסוכנים.

גבי בן הרוש: 20 שנה אף שוטר לא עבר הכשרה.

גבי בן הרוש: הוא יכול לנסוע אחרי משאית עם חומר נפץ וזה לא מדבר עליו.

גבי בן הרוש: ואנחנו מעלים את זה, וגם יושב פה משרד התחבורה.

גבי בן הרוש: אנחנו באים לפה, מוציאים אנרגיות, ועולם כמנהגו נוהג.

איתן כבל: אוקיי.

איתן כבל: אז תעביר לי את זה ברשותך.

כפיר שער: זה לא מדויק, אני מסתייג ממה שאמרת.

איתן כבל: רק תציג את עצמך.

כפיר שער: קוראים לי כפיר, אני ראש תחום טב"ק וחומרים מסוכנים.

כפיר שער: מה שגבי אומר הוא לא מדויק.

כפיר שער: לשוטרים יש בפקס הכיס את המספר או"ם, יש להם הנחיות מאוד ברורות, הם מטפלים באירועי חומ"ס, הם מכירים.

כפיר שער: אתה לא דייקת בדבריך, בלשון המעטה.

גבי בן הרוש: 20 שנה אתם לא באים לקורסים - - -

כפיר שער: ידידי, לא נכון, אתה לא מדייק.

כפיר שער: אנחנו נמצאים בקורסים של כב"ה.

כפיר שער: אתה אומר דברים לא נכונים, אני יודע, זה התחום שלי.

גבי בן הרוש: אבל הנה האחראי על הקורסים - - -

כפיר שער: אבל זה לא אצלו, זה בכבאות, אני מקבל את זה מכבאות.

גבי בן הרוש: אתה מדבר על כבאות, אבל אני מדבר על אכיפה, על ידע מקצועי של שוטר שנוסע אחרי משאית.

כפיר שער: אז אני אומר לך שיש להם את הידע, בעיקר לשוטרי התנועה, נקודה.

גבי בן הרוש: אני מרצה לאותם אנשים - - -

איתן כבל: אולי הם לא מבינים את מה שאתה אומר.

גבי בן הרוש: פעם השוטרים היו עושים הכשרה לחומרים מסוכנים במכללות.

גבי בן הרוש: אבל כבר מעל ל-20 שנה הם לא קיימים שם.

איתן כבל: עשה לי טובה, תעביר פנייה מסודרת - - -

גבי בן הרוש: אבל איך אני חי עם התקנה היום?

גבי בן הרוש: מה משרד התחבורה אומר לנהגי מכליות הדלק שהם לא של חברות הדלק שמחר רוצים רישיון, נהגים שפעלו לפי רישיון המוביל?

גבי בן הרוש: מה אני אומר להם מחר בבוקר?

דוד כוכבא: בני, תן תשובה.

בני אביעד: היום הדרישה שלנו זה לעמוד בדרישות של התקנות.

בני אביעד: התקנות מלפני שנתיים וחצי נותנות שנה, ונתנו עוד הארכה של שנה.

בני אביעד: המצוקה היא מצוקת אמת, אבל יחד עם זאת, חוק זה חוק ותקנות זה תקנות.

איתן כבל: אבל תקנות וחוק אמורות לשרת את הציבור.

איתן כבל: טוב, גבי, תעביר לי פנייה מסודרת ואנחנו נראה איך אנחנו מנסים לקדם את העניין הזה.

איתן כבל: תודה רבה, הישיבה נעולה.